РЕГЛАМЕНТ (ЕО) № 215/2007 НА КОМИСИЯТА
от 28 февруари 2007 година
за прилагане на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (ЕU-SILC) по отношение на списъка с целеви второстепенни променливи, свързани със свръхзадлъжнялостта и финансовото изключване
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (ЕU-SILC) (1), и по-специално член 15, параграф 2, буква е) от него,
като има предвид, че:
(1)
В Регламент (ЕО) № 1177/2003 се установява обща рамка за систематичното производство на статистически данни на Общността за доходите и условията на живот, включваща сравними и своевременни, моментни и продължително събирани данни за доходите, нивото и състава на бедността и социалната изолация на национално равнище и на равнище Европейски съюз.
(2)
Съгласно член 15, параграф 2, буква е) от Регламент (ЕО) № 1177/2003 са необходими мерки за внедряването на списъка с целеви второстепенни области и с променливи, които да бъдат включени ежегодно в моментния компонент на EU-SILC. За 2008 г. следва да бъде предвиден списъкът с целеви второстепенни променливи, включени в модул за свръхзадлъжнялостта и финансовото изключване. Този списък следва да бъде придружен от указания за кодовете и дефинициите на променливите.
(3)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Списъкът с целеви второстепенни променливи, кодове и дефиниции на променливите за модула за свръхзадлъжнялостта и финансовото изключване за 2008 г., който следва да бъде включен в моментната компонента на статистическите данни на Общността за доходите и условията на живот (EU-SILC), е установеният в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 февруари 2007 година.